AVIVA tanca la seua “Tardor Valenciana” amb la projecció de la pel·lícula Estiu 1993
2025-07-24

Després de l’èxit de participació de les activitats programades durant el mes de novembre, dins de la “Tardor Valenciana”, l’Oficina de Promoció del Valencià de l’Ajuntament de Burjassot (AVIVA), dirigida per la Regidora Maria Viu, va a tancar la programació amb dos dies de projeccions per als centres escolars del municipi.

Així, els dies 11 i 12 de desembre, AVIVA ha programat la projecció, en el Centre Cultural Tívoli, de la pel·lícula Estiu 1993, en la qual la directora Carla Simón Pipó s’estrena en el llargmetratge. Un film de gran honestedat, ple de vida i veritat, basat en la seua pròpia història familiar.

La pel·lícula narra les vivències de Frida, interpretada per Laia Artigas, que es queda òrfena amb sis anys d’una mare malalta de sida. Frida afronta el primer estiu de la seua vida amb la seua nova família adoptiva i lluny del seu entorn proper, en ple camp, haurà d’adaptar-se a la seua nova vida.